สศค.แก้มปริรายได้สูงลิ่วการคลังแน่น
ฐานะการคลังรัฐบาลแน่นปึ้ก รายได้ดีเงินคงคลังล้น
10 ส.ค. 2554

ฐานะการคลังรัฐบาลแน่นปึ้ก รายได้ดีเงินคงคลังล้น
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในช่วง 9 เดือนแรกของปีงบประมาณ 2554 รัฐบาลมีรายได้นำส่งคลังทั้งสิ้น 1.39 ล้านล้านบาท สูงกว่าช่วงเดียวกันปีที่แล้วถึง 1.44 แสนล้านบาท หรือ 11.6% เป็นผลมาจากเศรษฐกิจที่ขยายตัวอย่างต่อเนื่อง ทำให้การจัดเก็บรายได้รัฐบาลจากกรมจัดเก็บภาษี และการนำส่งรายได้จากรัฐวิสาหกิจ ส่วนราชการอื่นเพิ่มขึ้นมาก
ขณะที่การเบิกจ่ายเงินงบประมาณมีจำนวนทั้งสิ้น 1.69 ล้านล้านบาท สูงกว่าช่วงเดียวกันปีที่แล้ว 3.58 แสนล้านบาท หรือ 26.8% ทำให้ดุลเงินงบประมาณขาดดุล 3.07 แสนล้านบาท เมื่อรวมกับดุลเงินนอกงบประมาณที่เกินดุล 3.99 หมื่นล้านบาท ส่งผลให้รัฐบาลขาดดุลเงินสดรวม 2.67 แสนล้านบาท และรัฐบาลได้กู้เงินเพื่อชดเชยการขาดดุล 1.39 แสนล้านบาท ทำให้ดุลเงินสดหลังกู้ขาดดุลทั้งสิ้น 1.28 แสนล้านบาท ส่งผลให้เงินคงคลังงวดสิ้นเดือน มิ.ย. มีถึง 3.01 แสนล้านบาท
นายนริศ กล่าวว่า จากแนวโน้มการจัดเก็บรายได้ของรัฐบาลที่สูงกว่าเป้าหมายตามการขยายตัวของเศรษฐกิจ กระทรวงการคลังมั่นใจว่าเงินคงคลัง ในสิ้นปีงบประมาณ 2554 จะมีไม่น้อยกว่า 4 แสนล้านบาท ซึ่งถือว่ามั่นคงมาก